PRACOVNÝ DOKUMENT ÚTVAROV KOMISIE ZHRNUTIE POSÚDENIA VPLYVU Sprievodný dokument Návrh nariadenia Európskeho parlamentu a Rady, ktorým sa mení nariadenie Európskeho parlamentu a Rady (ES) č. 861/2007, ktorým sa ustanovuje európske konanie vo veciach s nízkou hodnotou sporu, a nariadenie Európskeho parlamentu a Rady (ES) č. 1896/2006 z 12. decembra 2006, ktorým sa zavádza európske konanie o platobnom rozkaze /* SWD/2013/0460 final */





PRACOVNÝ DOKUMENT ÚTVAROV KOMISIE ZHRNUTIE POSÚDENIA VPLYVU Sprievodný dokument Návrh nariadenia Európskeho parlamentu a Rady, ktorým sa mení nariadenie Európskeho parlamentu a Rady (ES) č. 861/2007, ktorým sa ustanovuje európske konanie vo veciach s nízkou hodnotou sporu, a nariadenie Európskeho parlamentu a Rady (ES) č. 1896/2006 z 12. decembra 2006, ktorým sa zavádza európske konanie o platobnom rozkaze PRACOVNÝ DOKUMENT ÚTVAROV KOMISIE ZHRNUTIE POSÚDENIA VPLYVU Sprievodný dokument Návrh nariadenia Európskeho parlamentu a Rady, ktorým sa mení nariadenie Európskeho parlamentu a Rady (ES) č. 861/2007, ktorým sa ustanovuje európske konanie vo veciach s nízkou hodnotou sporu, a nariadenie Európskeho parlamentu a Rady (ES) č. 1896/2006 z 12. decembra 2006, ktorým sa zavádza európske konanie o platobnom rozkaze 1. Vymedzenie problému Cieľom nariadenia, ktorým sa ustanovuje európske konanie vo veciach s nízkou hodnotou sporu, je zaistiť lepší prístup k spravodlivosti a zlepšiť vzájomné uznávanie rozsudkov v občianskych a obchodných veciach. Hoci sa vzájomné uznávanie rozsudkov úspešne dosiahlo už prostredníctvom zrušenia doložky vykonateľnosti, zlepšenie prístupu k spravodlivosti v prípade sporov s nízkou hodnotou nebolo uspokojivé. Výhody európskeho zjednodušeného konania sa nevyužívajú v plnej miere a prístup k spravodlivosti sa pre niektoré zainteresované strany nezlepšil dostatočne, najmä pre MSP. Problém č. 1: Obmedzený rozsah pôsobnosti nariadenia Limit 2 000 EUR je príliš nízky Limit 2 000 EUR do značnej miery obmedzuje dostupnosť konania pre MSP, v prípade ktorých dosahuje priemerná výška hodnoty cezhraničného sporu s iným podnikom 39 700 EUR. Asi 30 % pohľadávok podnikov má hodnotu medzi 2 001 a 10 000 EUR. Tieto podniky musia využiť vnútroštátne konanie vo veciach s nízkou hodnotou sporu alebo, ak takéto vnútroštátne konanie pre cezhraničné prípady nie je zavedené, riadne občianske súdne konanie. Najmä v členských štátoch, v ktorých nie sú zavedené procesné zjednodušenia pre spory o nízkej pohľadávke, má táto situácia za následok neprimerané náklady na vedenie sporu a jeho dlhé trvanie, čo odradzuje navrhovateľov od toho, aby takýmto spôsobom usilovali o uplatnenie pohľadávky. Dôsledkom sú finančné straty a zníženie dôvery v cezhraničný obchod. Úzka definícia pojmu „cezhraničný“ – Nariadenie sa v súčasnosti uplatňuje iba na spory, v ktorých má aspoň jedna zo strán bydlisko alebo obvyklý pobyt v členskom štáte inom, ako je členský štát vo veci konajúceho súdu alebo tribunálu. Táto skutočnosť zmenšuje rozsah pôsobnosti nariadenia, čo spôsobuje, že konanie nie je dostupné pre iné cezhraničné spory, v prípade ktorých by občanom mohlo ušetriť peniaze a čas. Najmä v prípadoch, v ktorých si navrhovateľ môže na základe ustanovení nariadenia (ES) č. 44/2001 vybrať medzi právomocou súdu členského štátu, v ktorom on aj odporca majú bydlisko, a špeciálnou právomocou súdu podľa oddielu 2 nariadenia Brusel I, by skutočnosť, že si navrhovateľ vyberie súd členského štátu, v ktorom majú on aj odporca bydlisko, nemala spôsobiť, že v takomto prípade navrhovateľ nebude môcť využiť európske konanie vo veciach s nízkou hodnotou sporu, ktoré by sa inak využiť mohlo. Toto obmedzenie okrem toho znemožňuje, aby v rámci európskeho konania vo veciach s nízkou hodnotou sporu štátni príslušníci tretích krajín podávali návrhy alebo aby proti nim boli podávané návrhy na súd niektorého členského štátu EÚ, napríklad v prípade, v ktorom sa spotrebiteľ nachádza v EÚ a podnik v tretej krajine. Problém č. 2: Neefektívnosť európskeho konania vo veciach s nízkou hodnotou sporu v dôsledku vysokých nákladov a dlhého trvania súčasného konania v cezhraničných prípadoch s hodnotou nižšou ako 2 000 EUR Neefektívnosť zapríčinená uprednosťňovaním poštového doručovania pred elektronickým: Európske konanie vo veciach s nízkou hodnotou sporu je v zásade písomným konaním. Pre doručovanie dokumentov je v nariadení stanovené doručovanie poštou s potvrdením o prijatí ako primárna metóda doručovania. Iné metódy doručovania by sa mohli použiť iba v prípade, že doručenie poštou nie je možné. Hoci poštové doručovanie je už lačnejšie než iné spôsoby doručovania používané v rámci riadnych súdnych konaní v členských štátoch, prináša so sebou náklady a zdržanie, ktorým by sa dalo vyhnúť, ak by sa použilo elektronické doručovanie dokumentov. Potreba cestovať v dôsledku nedostatočného využívania prostriedkov diaľkovej komunikácie pri ústnych pojednávaniach a vykonávaní dôkazov: Hoci je európske konanie vo veciach s nízkou hodnotou sporu písomným konaním, súd môže uskutočniť ústne pojednávanie, ak to pokladá za dôležité. Ak súd nevyužíva IK technológie, predvolané osoby musia cestovať k súdu, ktorý sa môže nachádzať v inom členskom štáte. To môže spôsobiť vznik značných dodatočných nákladov a zdržanie pre strany. Využívanie IK technológií môže byť vhodným riešením otázky veľkej vzdialenosti a geografickej dostupnosti súdov. Neprimerané súdne poplatky vzhľadom na hodnoty pohľadávok: Vo väčšine členských štátov sa súdne poplatky hradia vopred. Súdne poplatky, ktoré sú vyššie ako 10 % hodnoty pohľadávky, sa pokladajú za neprimerané a môžu byť faktorom, na základe ktorého sa občania rozhodnú nepodať žalobu. V niektorých členských štátoch sú súdne poplatky neprimerané voči hodnote pohľadávky, najmä v prípade pohľadávok nižšej hodnoty. Čím je hodnota pohľadávky nižšia, tým viac sú tieto súdne poplatky neprimerané. Praktické prekážky platenia súdnych poplatkov: Členské štáty používajú rôzne spôsoby platenia od priamej fyzickej platby v priestoroch súdu až po bankové prevody. Najmä ak sa požaduje platba v hotovosti alebo kolkoch, šekom alebo prostredníctvom právnika, stranám vznikajú cestovné náklady alebo si musia najať právnika v členskom štáte súdu, takže sa im takéto uplatňovanie pohľadávky súdnou cestou nemusí oplatiť. Zbytočné náklady na preklad: Strana usilujúca o vykonanie rozsudku musí predložiť originál rozsudku a tlačivo D (osvedčenie o rozsudku v európskom konaní vo veciach s nízkou hodnotou sporu). Povinnosť preloženia tlačiva D spôsobuje vznik zbytočných nákladov, takže by sa mala vzťahovať iba na bod 4.3 tlačiva (podstata rozsudku), keďže ostatné políčka obsahujú iba mená a čísla. Nedostatočná transparentnosť informácií týkajúcich sa nákladov na sporové konanie a spôsobov platenia súdnych poplatkov v rámci európskeho konania vo veciach s nízkou hodnotou sporu: V nariadení sa už od členských štátov vyžaduje, aby si vymieňali informácie o viacerých praktických aspektoch. Informácie nákladoch spojených so sporovým konaním a prijateľných spôsoboch platenia súdnych poplatkov v rámci európskeho konania vo veciach s nízkou hodnotou sporu však v súčasnosti nie sú k dispozícii. Nedostatočná transparentnosť informácií o disponibilite praktickej pomoci pre občanov: Hoci členské štáty v súčasnosti majú povinnosť zabezpečiť, aby občania mali k dispozícii pomoc pri vyplňovaní tlačív, zdá sa, že v praxi je len malá transparentnosť, pokiaľ ide o aktérov alebo organizácie zodpovedné za poskytovanie takejto pomoci. Problém č. 3: Malá informovanosť o existencii a fungovaní konania Aby uplatňovanie európskeho konania vo veciach s nízkou hodnotou sporu bolo úspešné, je potrebné, aby relevantní aktéri (občania, súdy a iné organizácie poskytujúce pomoc a poradenstvo) boli informovaní o jeho existencii a fungovaní. Fakty však dokazujú, že ani občania a ani súdy nie sú dobre informovaní o existencii a fungovaní európskeho konania vo veciach s nízkou hodnotou sporu. Komisia sa pokúšala tento problém riešiť pomocou radu opatrení zameraných na zvýšenie informovanosti a tvorbu školení. Je pravdepodobné, že tieto opatrenia prinesú pozitívne výsledky a väčšie využívanie európskeho konania vo veciach s nízkou hodnotou sporu. 2. Analýza subsidiarity Problém, ktorý sa tu má riešiť, má nadnárodné aspekty a nemožno ho teda uspokojivo vyriešiť prijatím individuálnych opatrení na úrovni členských štátov. Vnútroštátne zjednodušené postupy, ak existujú, sú do veľkej miery odlišné, a to pokiaľ ide o limit a dosiahnutý stupeň zjednodušenia konania. V prípade absencie procesných noriem jednotných v rámci EÚ by ďalšia vnútorná zložitosť a ďalšie náklady na uplatňovanie cezhraničnej pohľadávky súdnou cestou ešte zvýšili neprimerané náklady a predĺžili trvanie sporu. Narušenie hospodárskej súťaže na vnútornom trhu spôsobené rozdielmi vo fungovaní procesnoprávnych prostriedkov, ktoré sú v rôznych členských štátoch k dispozícii navrhovateľom/veriteľom, vedie k potrebe prijatia opatrení na úrovni EÚ zaručujúcich rovnaké podmienky pre veriteľov a dlžníkov v celej EÚ. Prijatie opatrení na úrovni EÚ by prinieslo jednoznačné prínosy, pokiaľ ide o efektívnosť, keďže v zmenenom nariadení sa zavedú jednotné procesné nástroje pre všetky cezhraničné pohľadávky patriace do jeho pôsobnosti, a to bez ohľadu na to, kde v EÚ sa súd pojednávajúci o prípade nachádza. 3. Ciele iniciatívy EÚ Hlavným cieľom tejto iniciatívy je poskytnúť lepší prístup k spravodlivosti pre väčšie spektrum cezhraničných pohľadávok s nízkou hodnotou a zmierniť súčasnú ekonomickú nevýhodu pre MSP a spotrebiteľov spôsobenú vysokými nákladmi na sporové konanie. 4. Možnosti politiky Zvažovali sa štyri možnosti politiky. Podrobnejšie sa posudzovali možnosti politiky 1 a 3. Možnosť politiky 1 – Status quo (základný scenár): Nariadenie zostane v nezmenenej podobe. Možnosť politiky 2 – Zjednodušenie prostredníctvom zrušenia nariadenia: Začatie uplatňovania nariadenia (ES) č. 1215/2012 o právomoci a o uznávaní a výkone rozsudkov v občianskych a obchodných veciach (prepracované znenie nariadenia Brusel I) od 10. januára 2015 povedie vo všeobecnosti k zrušeniu konania o vyhlásení vykonateľnosti v EÚ. Nariadenie o európskom konaní vo veciach s nízkou hodnotou sporu je však prínosné, pretože ponúka predvídateľné, jednotné, rýchle a jednoduché konanie, ktoré je nákladovo efektívnou alternatívou vnútroštátnych konaní. Z týchto dôvodov bola táto možnosť zamietnutá. Možnosť politiky 3 – Revízia nariadenia: V rámci revízie je potrebné zmeniť tri hlavné prvky a pre každý z nich bolo zvážených niekoľko alternatív. Po prvé, problém neprimeraných nákladov na vedenie cezhraničných sporov v prípade pohľadávok nad 2 000 EUR by sa mohol vyriešiť zvýšením limitu na 1) 5 000 EUR, 2) 10 000 EUR alebo 3) nad 10 000 EUR. Po druhé, problém úzkej definície „cezhraničných sporov“ by sa mohol vyriešiť jej rozšírením, aby zahŕňala všetky spory s cezhraničným prvkom. Po tretie, neefektívnosť súčasného konania by sa mohla vyriešiť viacerými zlepšeniami týkajúcimi sa týchto aspektov: Prioritné postavenie poštového doručovania: a) postaviť elektronické a poštové doručovanie na rovnakú úroveň, ak je v členskom štáte elektronické doručovanie zavedené alebo 2) stanoviť povinnosť pre všetky členské štáty zaviesť elektronické doručovanie; Potreba cestovať z dôvodu malého využívania prostriedkov diaľkovej komunikácie pre ústne pojednávania a vykonávanie dôkazov: používať pri organizácii ústnych pojednávaní prostriedky diaľkovej komunikácie, okrem prípadu keď si niektorá strana bude želať byť osobne prítomná na pojednávaní; Neprimerané súdne poplatky: 1) obmedziť výšku súdnych poplatkov na maximálne 5 % hodnoty pohľadávky s možnou minimálnou výškou nepresahujúcou 45 EUR alebo 2) obmedziť výšku súdnych poplatkov na maximálne 10 % hodnoty pohľadávky s možnou minimálnou výškou nepresahujúcou 35 EUR; Praktické prekážky platby súdnych poplatkov: 1) zabezpečiť povinné akceptovanie aspoň bankových prevodov alebo 2) zabezpečiť povinné akceptovanie aspoň bankových prevodov a systémov platby online kreditnou alebo debetnou kartou; Zbytočné náklady na preklad vo fáze výkonu: zúžiť povinnosť zabezpečiť preklad tlačiva D iba na preklad bodu 4.3 tohto tlačiva (podstata rozsudku); Náklady súvisiace s nedostatočnou transparentnosťou, pokiaľ ide o náklady na vedenie sporu, spôsob platenia súdnych poplatkov a disponibilitu pomoci v rámci európskeho konania vo veciach s nízkou hodnotou sporu: zaviesť povinnosť pre členské štáty oznámiť tieto informácie Komisii. Možnosť politiky 4 – Harmonizácia vnútroštátnych konaní vo veciach s nízkou hodnotou sporu prostredníctvom prijatia smernice: Táto možnosť by spočívala vo vytvorení jedného konania pre pohľadávky s nízkou hodnotou sporu nepresahujúce určitý limit, ktorým by sa harmonizovali vnútroštátne procesné pravidlá uplatniteľné bez rozdielu na cezhraničné a domáce prípady. Bolo by však pravdepodobne veľmi ťažké harmonizovať procesné právo členských štátov. Z týchto dôvodov bola táto možnosť takisto zamietnutá. 5. Posúdenie vplyvov K dnešnému dňu sa európske konanie vo veciach s nízkou hodnotou sporu využívalo iba v obmedzenej miere z dôvodov uvedených vyššie vo vymedzení problému. Potenciálne prínosy väčšieho využívania zjednodušeného konania sú však veľké. Na získanie predstavy o rozsahu prínosov, ktoré by boli dôsledkom implementácie možnosti politiky č. 3, sa vychádzalo z predpokladu, že v prípade členských štátov, ktoré majú zavedené vnútroštátne zjednodušené konanie, by 50 % pohľadávok do výšky 10 000 EUR bolo uplatňovaných prostredníctvom európskeho konania vo veciach s nízkou hodnotou sporu. V prípade ostatných členských štátov sa vychádzalo z predpokladu, že vzhľadom na veľký rozdiel medzi nákladmi na európske konanie vo veciach s nízkou hodnotou sporu a nákladmi na bežné konanie by sa všetky takéto pohľadávky riešili v rámci európskeho konania vo veciach s nízkou hodnotou sporu. Úspory času a nákladov v prípade jednotlivých prvkov uprednostňovanej možnosti spolu predstavujú možné zníženie nákladov o asi 325 až 418 mil. EUR. Kritériá posudzovania || Hodnotenie – Status quo || Hodnotenie – Uprednostňovaná možnosť || Vysvetlenie Efektívnosť možností politiky, pokiaľ ide o dosiahnutie cieľov || 0 || 2 || Poskytnutie lepšieho prístupu k spravodlivosti: Očakáva sa, že revízia prinesie značné zvýšenie počtu návrhov podaných v rámci európskeho konania vo veciach s nízkou hodnotou sporu. V dôsledku zvýšenia limitu na 10 000 EUR by až okolo 217 500 nových prípadov mohlo byť riešených s využitím tohto konania. Počet nových návrhov podaných v rámci európskeho konania vo veciach s nízkou hodnotou sporu vzrastie pravdepodobne aj vďaka procesným zlepšeniam konania pre pohľadávky do 2 000 EUR, pričom počet takýchto potenciálnych sporov sa z dlhodobého hľadiska odhaduje až na 414 060 (oproti 3 500 prípadom v roku 2012). Zjednodušiť súdne konanie: Európske konanie vo veciach s nízkou hodnotou sporu sa ďalej zjednoduší prostredníctvom využívania technológie, ktorá takmer úplne zmazáva problém geografických vzdialeností. Znížiť náklady a skrátiť trvanie sporového konania: Používanie modernej technológie takisto povedie k zníženiu nákladov a k skráteniu trvania konania. Zlepšiť transparentnosť konania: Členské štáty budú mať povinnosť poskytovať Komisii dodatočné informácie. Komisia tieto informácie sprístupní verejnosti na internete (na stránkach portálu e-Justice). Náklady na implementáciu || 0 || 1 || Náklady na implementáciu v prípade prostriedkov diaľkovej komunikácie pre ústne pojednávania sa pohybujú od 500 EUR do 10 000 EUR. Náklady na zavedenie spôsobu platby online kreditnou kartou sa môžu líšiť v závislosti od administratívnej organizácie súdnych systémov v každom členskom štáte. Nevyhnutné fixné náklady sa odhadujú na 14 400 EUR. Sociálny vplyv || 0 || 1 || Očakáva sa, že navrhované zmeny nariadenia budú mať pozitívny vplyv najmä na hospodársky znevýhodnené osoby, keďže neprimerané náklady zasahujú najmä túto sociálnu skupinu. Širší hospodársky dosah || 0 || 2 || Navrhované zmeny nariadenia vytvoria lepší prístup k spravodlivosti, čo povedie k zvýšeniu dôvery v cezhraničný obchod a následnému zlepšeniu fungovania vnútorného trhu. Uskutočniteľnosť || 0 || 3 || Keďže je európske konanie vo veciach s nízkou hodnotou sporu v členských štátoch priamo uplatniteľné, väčšina z nich neprijala dodatočné vnútroštátne právne predpisy, a preto nebudú musieť v dôsledku revízie nariadenia žiadne vnútroštátne predpisy adaptovať. Základné práva || 0 || 1 || S rastúcou hodnotou pohľadávky rastie aj dôležitosť procesných záruk. Z tohto dôvodu dopĺňa je zavedenie vyššieho limitu v rámci možnosti politiky č. 3 obmedzenie voľného rozhodovania sudcu, pokiaľ ide o odmietnutie realizovať ústne pojednávanie v rámci európskeho konania s nízkou hodnotou sporu s využitím IKT, a použitie prostriedkov diaľkovej komunikácie, pričom občania majú naďalej možnosť využívať aj tradičné prostriedky komunikácie. 6. Uprednostňovaná možnosť Na základe posúdenia vplyvov je uprednostňovanou možnosťou možnosť politiky č. 3 s touto kombináciou alternatív: Zvýšenie limitu na 10 000 EUR: Sprístupnením zjednodušeného konania aj pre pohľadávky s hodnotou medzi 2 000 EUR a 10 000 EUR sa znížia náklady spojené s takými cezhraničnými sporovými konaniami. Rozšírenie územnej pôsobnosti nariadenia, aby sa vzťahovalo na všetky prípady, ktoré nie sú výlučne vnútroštátne. Zabezpečenie toho, že elektronické doručovanie bude mať rovnaké postavenie ako poštové zníži celkové náklady na doručovanie dokumentov. Pre prípad, že je potrebné organizovať pojednávanie v danej veci, zavedenie povinnosti organizovať ho pomocou prostriedkov diaľkovej komunikácie, ako je videokonferenicia alebo telekonferencia: Medzi výhody patrí skrátenie času na cestovanie a nákladov pre MSP a spotrebiteľov. Obmedzenie súdnych poplatkov na 10 % hodnoty pohľadávky v kombinácii s možnosťou stanoviť fixnú minimálnu výšku týchto poplatkov nepresahujúcu 35 EUR. Stanovenie maximálnej výšky poplatkov v prípade konania o cezhraničných pohľadávkach s nízkou hodnotou by znížilo náklady v tých členských štátoch, v ktorých sú súdne poplatky neprimerané voči hodnote takýchto pohľadávok. Zabezpečenie povinného akceptovania bankových prevodov a platieb kreditnými alebo debetnými kartami ako spôsobov platenia poplatkov: Celková efektívnosť súdneho systému sa pravdepodobne zvýši, keďže sa pre strany znížia náklady a skráti sa trvanie konania, pričom verejnoprávnym orgánom vzniknú v tejto súvislosti pravdepodobne iba malé náklady na implementáciu. Zrušenie povinnosti preložiť tlačivo D s výnimkou bodu 4.3 (podstata rozsudku): Toto riešenie zníži náklady na výkon rozsudku. Zavedenie povinnosti pre členské štáty oznámiť Komisii informácie o nákladoch spojených so sporovým konaním a spôsoboch platenia súdnych poplatkov: Táto zmena zlepší transparentnosť. Zavedenie povinnosti pre členské štáty oznámiť Komisii informácie o tom, kde môžu strany dostať praktickú pomoc pri vyplňovaní tlačív: Táto zmena zlepší transparentnosť. 7. Monitorovanie a hodnotenie Na účely monitorovania efektívneho uplatňovania zmeneného nariadenia bude Komisia pravidelne vykonávať hodnotenia a podávať správy. Komisia bude na účely plnenia týchto úloh pravidelne vypracovávať hodnotiace správy o uplatňovaní nariadenia založené na konzultáciách s členskými štátmi, zainteresovanými stranami a externými odborníkmi. V rámci Európskej justičnej siete pre občianske a obchodné veci sa budú organizovať aj pravidelné stretnutia odborníkov, kde sa bude diskutovať o problémoch s uplatňovaním nariadenia a kde si členské štáty budú môcť vymieňali osvedčené postupy.